สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจประจำวันที่ 14 ธ.ค.58
14 ธ.ค. 2558

– ช่วงเย็นนี้ เงินเยนอยู่ที่ระดับ 121.00/20 เยน/ดอลลาร์ จากช่วงเช้าที่ระดับ 120.86/91 เยน/ดอลลาร์
– ส่วนเงินยูโร เย็นนี้อยู่ที่ระดับ 1.0960/0970 ดอลลาร์/ยูโร จากช่วงเช้าที่ระดับ 1.0976/0979 ดอลลาร์/ยูโร
– ดัชนี SET ปิดวันนี้ที่ระดับ 1,267.61 ลดลง 13.31 จุด หรือ 1.04% โดยมีมูลค่าการซื้อขาย 49,701 ล้านบาท
– สรุปปริมาณการซื้อขายรายกลุ่ม ต่างชาติขายสุทธิ 3,236.51 ล้านบาท (SET+MAI)
 
– ศูนย์วิจัยกสิกรไทย ประเมินว่าในการประชุมคณะกรรมการนโยบายการเงินสหรัฐฯ (FOMC) รอบสุดท้ายของปี 2558 ในวันที่ 15-16 ธันวาคม 2558 นั้น เฟดมีโอกาสที่จะเริ่มการปรับขึ้นอัตราดอกเบี้ยนโยบายเป็นครั้งแรกในรอบเกือบทศวรรษ อันถือว่าเป็นจุดสิ้นสุดของการใช้นโยบายอัตราดอกเบี้ยในระดับใกล้ 0% (Zero Interest Rate Policy : ZIRP) ที่เฟดดำเนินมาอย่างต่อเนื่องภายหลังวิกฤติเศรษฐกิจในปี 2551  สำหรับผลต่อไทย ในกรณีที่เฟดเริ่มปรับขึ้นอัตราดอกเบี้ยนโยบาย คงทำให้เกิดผลกระทบระยะสั้น ต่อตลาดการเงินไทยบ้าง แต่ผลกระทบยังคงน่าจะยังจำกัดและอยู่ในวิสัยที่ทางการไทยรับมือได
– ศูนย์วิเคราะห์เศรษฐกิจทีเอ็มบี(TMB Analytics) คาดที่ประชุมคณะกรรมการนโยบายการเงิน (กนง.) ในวันที่ 16 ธ.ค.นี้จะมีมติคงอัตราดอกเบี้ยนโยบายที่ร้อยละ 1.50 หลังความเชื่อมั่นทั้งในส่วนของผู้บริโภคและภาคธุรกิจส่งสัญญาณดีขึ้น ช่วยเกื้อหนุนการฟื้นตัวของการบริโภคและการลงทุน
– นายสมคิด จาตุศรีพิทักษ์ รองนายกรัฐมนตรี คาดการพัฒนาเขตเศรษฐกิจพิเศษทวายระยะแรก จะสามารถเริ่มงานก่อสร้างในปลายไตรมาสแรกปี 59 หรือปลายเดือนมี.ค.59 ขณะเดียวกันสามารถหารือการพัฒนาเขตเศรษฐกิจทวายในส่วนพื้นที่เหลือทั้งหมด (Full phase) ร่วมกัน 3 ฝ่าย คือ ไทย เมียนมา และญี่ปุ่น โดยไม่จำเป็นต้องรอให้เฟสแรกก่อสร้างเสร็จ ทั้งนี้คาดว่าจะได้ข้อสรุปในการประชุมครั้งหน้าในช่วงปลายเดือน ก.พ.-ต้น มี.ค.59
– ธนาคารแห่งประเทศไทย (ธปท.) แจงการเสนอแก้ไข พ.ร.บ.ธนาคารแห่งประเทศไทย ที่ให้เพิ่มประเภทของสินทรัพย์ให้รวมถึงตราสารทุน เป็นการขยายขอบเขตการบริหารเงินสำรองระหว่างประเทศให้ครอบคลุมหลักทรัพย์ที่กว้างขึ้นกว่าที่ดำเนินการอยู่ในปัจจุบัน เพื่อเพิ่มประสิทธิภาพการบริหารจัดการ และการบริหารความเสี่ยงของเงินสำรองระหว่างประเทศ ยืนยันไม่ใช่การเสนอจัดตั้งกองทุนเพื่อความมั่งคั่ง (Sovereign Wealth Fund) ที่มุ่งแสวงหาประโยชน์ตอบแทนในระยะยาวจากการลงทุนในหุ้นและสินทรัพย์อื่น
นอกจากนี้ การวางแผนขยายขอบเขตการลงทุนให้ครอบคลุมถึงตราสารทุนนี้ ก็เป็นการเตรียมความพร้อมสำหรับอนาคต เพื่อให้ ธปท.ได้มีเครื่องมือในการบริหารความเสี่ยงเพิ่มขึ้น และการลงทุนในตราสารทุนจะเป็นเพียงส่วนน้อยของเงินสำรองระหว่างประเทศ และจะเป็นการลงทุนเฉพาะในบัญชีของธปท. ซึ่งเป็นบัญชีที่มีไว้เพื่อรองรับความผันผวนของเงินทุนเคลื่อนย้ายระหว่างประเทศ มิได้เกี่ยวข้องกับบัญชีทุนสำรองเงินตราที่มีไว้เพื่อหนุนหลังการออกธนบัตรแต่อย่างใด
– นางเกศรา มัญชุศรี กรรมการและผู้จัดการ ตลาดหลักทรัพย์แห่งประเทศไทย (ตลท.) ประเมินแนวโน้มตลาดหุ้นไทยในช่วงที่เหลือของปีนี้จะยังคงเคลื่อนไหวผันผวนดังเช่นในช่วงนี้ โดยจะต้องติดตามปัจจัยต่างประเทศเป็นหลัก ทั้งประเด็นการปรับขึ้นอัตราดอกเบี้ยของธนาคารกลางสหรัฐ และมาตรการกระตุ้นเศรษฐกิจของประเทศต่างๆ รวมถึงสถานการณ์ทางการเมืองในประเทศต่างๆ
– นางอภิรดี ตันตราภรณ์ รมว.พาณิชย์ คาดการณ์ส่งออกข้าวจริงปี 58 มีปริมาณเป็นไปตามเป้า 10 ล้านตัน  ส่วนในปี 2559 ตั้งเป้าส่งออกข้าวปริมาณ 9 ล้านตัน เนื่องจากคาดว่าผลผลิตจะลดลงจากภัยแล้ง
– ธนาคารกลางจีน เปิดเผยผ่านเว็บไซต์ของธนาคาร โดยเน้นย้ำถึงความมีเหตุผลในการทำให้ค่าเงินหยวนอยู่ในจุดดุลยภาพ ซึ่งนับเป็นความพยายามของธนาคารกลางจีนที่จะผ่อนคลายแรงกดดันในการเทขายสกุลเงินหยวน โดยวันนี้ อัตราค่ากลางสกุลเงินหยวนของจีนได้อ่อนค่าลงแตะระดับต่ำสุดนับตั้งแต่เดือนก.ค.54 เมื่อเทียบดอลลาร์สหรัฐ โดยปรับตัวลง 1.37% แตะ 6.4495 หยวนต่อดอลลาร์
การปรับตัวลงดังกล่าวมีขึ้นหลังจากเมื่อวันศุกร์ที่ผ่านมา ธนาคารกลางจีนได้ส่งสัญญาณเปลี่ยนแปลงมาตรการในการบริหารจัดการค่าเงินหยวน โดยจะทำการผ่อนคลายการผูกติดค่าเงินหยวนกับดอลลาร์ เพื่อหันไปอ้างอิงกับตะกร้าเงินที่ประกอบด้วยสกุลเงินของประเทศคู่ค้า
– ผู้เชี่ยวชาญด้านเศรษฐกิจ สถาบันการพัฒนาแห่งชาติของมหาวิทยาลัยปักกิ่ง และอดีตหัวหน้านักเศรษฐศาสตร์ของธนาคารโลก คาดการณ์ว่าเศรษฐกิจจีนจะสามารถรักษาอัตราการขยายตัวที่ระดับ 6.5% เอาไว้ได้ในช่วง 5 ปีข้างหน้า ซึ่งเป็นช่วงเวลาที่จีนประกาศใช้แผนพัฒนาระยะ 5 ปี (2559-2563)
 
ที่มา: สำนักข่าวอินโฟเควสท์